Un polițist de la Postul Rural Ilia, județul Hunedoara, a fost fotografiat, zilele trecute, în barul dintr-o localitate din comună. Polițistul, care este și ajutor de șef de post, era îmbrăcat în uniformă și avea pe masa din fața lui o sticlă de bere și un pahar cu aceeași licoare, din care era consumat mai mult de jumătate din conținut.

„Conducerea Inspectoratului de Poliție Județean Hunedoara a demarat de urgență o verificare internă a acestor aspecte”, a declarat purtătorul de cuvânt al IPJ Hunedoara, Bogdan Nițu.

Potrivit surselor ziardehunedoara.ro, se pare că polițistul era în afara orelor de program și ar fi spus că a intrat să discute în acel local cu o persoană. Dacă a consumat sau nu alcool, urmează a fi stabilit pe parcursul anchetei.